HMS Norfolk (78)

Palvelus

HMS Norfolk palveli Atlantin ja Kotilaivastossa 1930-1932, jolloin alus siirrettiin telakalle huoltoon. Huollossa alukselle asennettiin katapultti tiedustelukoneen käytön helpottamiseksi. Alus palasi palvelukseen Amerikan ja Länsi-Intian asemalle vuoden 1934 loppuun. Alus palveli Itä-Intian asemalla 1935-1939, kunnes palasi Englantiin telakalle 1939. Aluksen nelituumaiset Mk V ja yksiputkiset kaksinaulaiset ilmatorjuntatykit korvattiin 1937 neljällä kaksiputkisella nelituumaisella Mk XVI ja kahdella kahdeksanputkisella kaksinaulaisella ilmatorjuntatykillä. 
Toisen maailmansodan alkaessa HMS Norfolk oli edelleen telakalla. Alus palasi palvelukseen 6. syyskuuta ja liitettiin Kotilaivaston 18. Risteilijäviirikköön Tanskan salmen valvontaan. Joulukuun alussa HMS Norfolk liitettiin yhdessä HMS Suffolkin kanssa perustettavaan 1. Risteilijäviirikköön HMS Berwickin palattua Länsi-Intian asemalta ja HMS Devonshiren Välimereltä. Viirikkö palveli Pohjois-Atlantilla Kotilaivaston alaisuudessa.
HMS Norfolkiin osui 15. maaliskuuta 1940 Scapa Flowssa ankkurissa ollessa lentopommi, jonka seurauksena alus siirrettiin Clydeen telakalle korjattavaksi. Alus palasi palvelukseen kesäkuussa.
HMS Norfolk lähetettiin joulukuussa 1940 Etelä-Atlantille merireittien suojaksi. Alus liitettiin osaksi Force K:ta, jonka kotisatamana oli Freetown. Alus osallistui muun muassa Saksan laivaston Admiral Scheerin metsästykseen ja tammikuussa 1941 kaappari Kormoranin etsimiseen. Alus suojasi helmikuussa joukkojenkuljetussaattueita.
HMS Norfolk palasi toukokuussa Islannin vesille ja partioi Tanskan salmessa muun muassa taistelulaiva Bismarckin metsästyksen aikana. Alus oli paikalla, kun saksalainen taistelulaiva upposi seurattuaan alusta aina Tanskan salmesta alkaen parhaansa mukaan. HMS Norfolk ampui taistelussa 527 kahdeksan tuuman kranaattia ja laukaisi kahdeksan torpedoa. Alus oli huollettavana heinäkuusta syyskuuhun, minkä jälkeen se suojasi sodan loppuajan Jäämeren saattueita osana Kotilaivastoa. Huollon aikana alukselta poistettiin puolentuuman konekiväärit ja alukseen asennettiin kuusi yksiputkista 20 millimetrin ilmatorjuntatykkiä sekä tutkat 273, 281, 284 ja 285.
Alukselle asennettiin lokakuussa 1942 kolme yksiputkista 20 millimetrin ilmatorjuntatykkiä sekä toinen tutka 273.
HMS Norfolk oli mukana, kun Kotilaivasto yllätti joulukuussa 1943 Nordkapin meritaistelussa saksalaisen taisteluristeilijä Scharnhorstin. Taistelussa HMS Norfolkiin osui kaksi 11 tuuman kranaattia, joista toinen läpäisi X-tornin jalustan läpäisten koko aluksen räjähtämättä ja toinen läpäisi aluksen kyljen räjähtäen alemmalla kannella. Vaurioiden korjaamiseen liitettiin modernisointi ja siten alus palasi palvelukseen Kotilaivastoon vasta marraskuussa 1944. Alus osallistui Norjan rannikon iskuihin 1945.
Modernisoinnin yhteydessä alukselta poistettiin lentokoneen tarvitsemat rakenteet ja asennettiin yhdeksän yksiputkista 20 millimetrin ilmatorjuntatykkiä. Kuitenkin 20 millimetrin tykkejä oli aluksella huhtikuussa 1944 viisitoista kappaletta. Tärkeimpinä muutoksina modernisoinnissa oli X-tornin, kahden kahdeksanputkisen kaksinaulaisen, kahden yksiputkisen 20 millimetrin ilmatorjuntatykin sekä osan tutkavarustuksesta poistaminen. Poistetut aseet ja järjestelmät korvattiin yhdellätoista kaksiputkisella moottorilla varustetulla 20 millimetrin sekä kuudella neliputkisella kahdennaulan ilmatorjuntatykillä. Yksiputkisten 20 millimetrin tykkien lukumäärä vähennettiin kymmeneen. Aluksen tutkajärjestelmä modernisoitiin.
Kymmenen yksiputkista 20 millimetrin ilmatorjuntatykkiä vaihdettiin syyskuussa 1945 vastaavaan määrään 40 millimetrin Bofors ilmatorjuntatykkejä.
HMS Norfolk siirrettiin 3. tammikuuta 1950 BISCOlle ja se saapui 19. helmikuuta Cashmorelle Newportiin romutettavaksi.